สั่งคุมเข้ม"เฟคนิวส์" ดำเนินคดีถึงที่สุด สร้างความเชื่อมั่น ประชาชนไม่หลงเชื่อหรือแชร์ต่อข่าวปลอม
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการป้องกัน ปราบปราม และแก้ไขปัญหาการเผยแพร่ข้อมูลเท็จทางสื่อสังคมออนไลน์ โดยมีนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม( ดีอีเอส) เข้าร่วมประชุม ผ่านระบบ VDO Conference สืบเนื่องจาก เมื่อ 14 พ.ค.64 พลเอก ประวิตร ตรวจเยี่ยมและมอบนโยบายการปฏิบัติงานของศูนย์ต่อต้านข่าวปลอม จึงได้มีการติดตามการดำเนินงานและจัดตั้งศูนย์ต่อต้านข่าวปลอมประจำกระทรวงเพื่อเพิ่มประสิทธิภาพการทำงานให้มากขึ้น โดยให้มีการประสานงานการตรวจสอบข้อเท็จจริง การชี้แจง การโต้ตอบข่าวปลอม ให้รวดเร็วที่สุด นอกจากนั้นยังได้มีการพิจารณากำหนดให้มีศูนย์ต่อต้านข่าวปลอม ระดับจังหวัดด้วย เพื่อให้ครอบคลุมการดำเนินงาน ทุกภาคส่วน ขณะเดียวกัน หากเกิดความเสียหายจากข่าวปลอมนั้นๆ จะต้องมีการดำเนินคดี ต่อผู้กระทำผิดให้ถึงที่สุดคณะกรรมการฯ ได้รับทราบผลการดำเนินงาน ซึ่งมีความคืบหน้าในภาพรวม อย่างน่าพอใจ และในการประชุมครั้งนี้ ยังได้เห็นชอบให้มีคณะทำงานเพื่อตรวจสอบข้อมูลข่าวปลอมที่ชัดเจน พร้อมทั้งสามารถยืนยันตัวบุคคล ที่เป็นต้นตอของการกระทำผิดและผู้เกี่ยวข้อง เพื่อดำเนินคดีทางกฎหมาย อย่างเด็ดขาดและให้รวดเร็วต่อไปพลเอก ประวิตร กำชับ กระทรวงดีอีเอส ,สตช. และศูนย์ต่อต้านข่าวปลอม ของทุกกระทรวง เร่งรัดขับเคลื่อนการทำงานให้ทันต่อสถานการณ์และบังคับใช้กฏหมายจริงจัง เพื่อสร้างความเชื่อมั่น ป้องกันประชาชนสับสน สามารถหยุดยั้งข่าวปลอมและมิให้ประชาชนตกเป็นเหยื่อ ของผู้ไม่หวังดี พร้อมทั้งได้กล่าวให้กำลังใจเจ้าหน้าที่ปฏิบัติงานทุกคน รวมถึงให้มีมาตรการส่งเสริมการประชาสัมพันธ์ให้ประชาชนได้รับรู้/เข้าใจ อีกทั้งสนับสนุนให้มีส่วนร่วมกับภาครัฐ ร่วมมือต่อต้าน Fake News เพื่อการได้บริโภคข่าวสาร ที่มีคุณภาพ อย่างถูกต้องต่อไป